Боғорослан өйәҙе эрзә милли әҙәбиәте һәм мәҙәниәте формалашыуҙың мөһим үҙәктәренең береһе була. Был төбәктән яҙыусылар, шағирҙар, ғалимдарҙың ҙур төркөмө үҫеп сыға — П. С. Кириллов, Т. А. Раптанов, К. С. Петрова, А. Моро, А. М. Лукьянов һәм башҡалар, шул иҫәптән эрзә әкиәтселәре А. С. Журавлёв, К. Г. Батраев, И. П. Новокаев, Е. П. Бузуев, Я. В. Губернский, И. П. Верховцев, С. М. Люлякина. Радаев бөтәһе менән дә дуҫтарса мөнәсәбәттә була, был танышлыҡтар уның ижадына ла ыңғай йоғонто яһай. Күптәр уға эрзә ауыҙ-тел ижадын, халыҡ йырҙарын, риүәйәттәрен йыйыуҙа ярҙам итә, былар һәммәһе артабан ул ижад иткән эпостың йөкмәтке һәм художество-эстетик нигеҙенә ята.